寄張文潜
作者：徐積
朝代：宋

paragraphs: 不知今之人，誰識張縣尉。
勿問胸中事，但看面上氣。
所謂人英者，正是斯人輩。
前年南郭中，文酒日夜會。
一從舍我去，忽忽再逾歲。
今茲歲且盡，爲子吟不睡。
起坐却就枕，伸頭出紙被。
約是三四更，老老抱雙脚。
此時吟正酣，聲調不可却。
春風起淮東，須臾到嵩洛。
往往入子家，但子眠不覺。
子覺將奈何，聲盡情思多。
上東門外路，洛水生春波。
還我大松來，不用寄詩歌。